Antallet af hjemløse i Danmark er faldende. I Nordjylland går det imidlertid den gale vej. Det viser hjemløsetællingen fra VIVE . I Nordjylland er antallet af hjemløse steget fra 359 i 2019 til 506 i 2022, hvilket er en stigning på 41 procent procent. Udviklingen vækker bekymring hos Hjem til Alle Alliancen. - Nogle nordjyske kommuner er i gang med en fokuseret indsats for at få bragt mennesker ud af hjemløshed, og vi håber, at alle kommunerne i Nordjylland nu kommer med. For vi ved, hvad der virker. Nemlig at man kombinerer en bolig, der er til at betale med støtte til hverdagen, studiet eller arbejdet. Det gør man allerede mange steder, og der ser vi et tydeligt fald i antallet af mennesker i hjemløshed, siger Kira West, direktør i Hjem til Alle Alliancen. Værst ser det ud i Hjørring Kommune En stor andel af dem, der står uden tag over hovedet, er unge på under 30 år. De udgør nemlig godt og vel hver femte af de hjemløse. Særligt i Hjørring Kommune er antallet af hjemløse steget drastisk. I 2019 var der ifølge Vives tal 14 hjemløse, mens tallet var 48 i 2022. På landsplan ser det dog markant bedre ud. Her er antallet af hjemløse faldet med omtrent 10 procent på tre år. Nemlig fra 6431 borgere til 5789. - Det er meget glædeligt, at det samlet set går den rigtige vej med at få mennesker ud af hjemløshed. Men selvom vi har knækket kurven, så er der stadig for mange mennesker i Danmark, som ikke har et hjem. Det problem skal vi løse i tæt samarbejde mellem kommuner og boligselskaber og andre vigtige aktører, siger Kira West.

Opsummering:
I 2019 var der 359 hjemløse i Nordjylland. Nu er antallet steget til 506.